Sjúrður Skaale (JF), 2025-06-03:
Tak for det.
Først vil jeg sige tak for redegørelsen og for samarbejdet i sin helhed.
Jeg har ikke noget at beklage mig over.
Jeg synes, det er fortrinligt, og jeg sætter stor pris på statsministerens engagement og vilje til at finde løsninger på det, vi står over for.
Det sætter jeg meget stor pris på.
Så tak for det.
I min tale ved afslutningsdebatten for et par uger siden gennemgik jeg i punktform Færøernes samarbejde med Rusland inden for fiskeri og handel fra 1977 til i dag.
Jeg synes ikke, at gennemgangen efterlader nogen tvivl om, at Rusland tænker på mere end handel og fisk.
Det viser deres gennemgående strategiske tænkning, når det gælder Vesten som helhed, og det viser deres ord og gerninger i forbindelse med det konkrete samarbejde med Færøerne også.
Som jeg sagde: Det handler om tillid.
Det handler om, hvorvidt vi har tillid til, at Rusland ikke har de mål med samarbejdet, som de selv siger at de har.
En måned efter Ruslands totalangreb på Ukraine skrev den bekymrede borger, at der gennem mange år havde ligget russiske skibe i havn, 150 m fra hvor hun boede.
Hun var bekymret over skibenes tilsyneladende ukontrollerede adgang til færøske havne; en bekymring, sagde hun, som var blevet større på det sidste, selvfølgelig efter angrebet.
Hun sluttede sit brev med ordene: Vi er ikke trygge ved de færøske myndigheders prioriteringer i forhold til vores sikkerhed.
Efter en måned fik hun svar, hvor der stod – citat – at de færøske myndigheder har ansvaret for kontrollen af udenlandske fartøjers anløb af færøske havne.
Borgeren takker for svaret, men skriver igen, at hun har brug for at spørge, hvem der har ansvaret for Færøernes sikkerhed.
Vi er mange, der er rigtig bekymrede og ikke tror, at de færøske politikere og myndigheder tager de nødvendige forholdsregler i en tid som denne.
Vi har aldrig nogen sinde set en eneste tolder eller anden myndighed ved skibene.
Hvem kan man som borger rette sin bekymring til, når tilliden til de færøske myndigheder ikke er til stede?
Citat slut.
Det tjener Udenrigsministeriet til ros, at hun også anden gang får et personligt svar.
Citat: Færøernes sikkerhed varetages som en del af kongerigets samlede udenrigs-, forsvars- og sikkerhedspolitik.
Der er tæt dialog og samarbejde herom mellem rigsdelene.
Angående de konkrete forhold, du nævner, vedrørende russiske skibe i færøske havne, skal jeg endnu en gang henvise dig til de relevante færøske myndigheder, som er ansvarlige for kontrol af udenlandske fartøjers anløb af færøske havne.
Citat slut.
Vi er altså inde i den grå zone, hvor det bliver stadigt sværere at sige, hvem der har ansvaret.
Fiskeskibes anløb af færøske havne er færøsk ansvar.
Fiskeri- og handelsaftaler er færøsk ansvar.
Fiskerikontrol er færøsk ansvar.
Men som der står i brevet til borgeren: Sikkerhed er dansk ansvar.
Og det er det altså i henhold til alle vores helt grundlæggende love.
Politiet er en dansk myndighed; PET er en dansk myndighed; FE er en dansk myndighed.
Rusland er som bekendt i krig mod Vesten, mest synligt med de soldater, kampvogne, missiler og granater og droner, der skaber død og ødelæggelse i Ukraine, men også med støtte til despoterne i lande som Iran og Nordkorea og med cyberangreb, sabotage og misinformationskampagner.
Og som jeg sagde under afslutningsdebatten: Ruslands nye maritime doktrin siger helt klart, at også fiskeskibe kan blive en del af det militære beredskab.
Det er en af grundene til, at de fleste lande har lukket havnene for næsten alle russiske skibe.